යුද ගැටුම් නිමාවට පත්වීමත් සමඟ ශ්‍රී ලංකාවේ සංවර්ධන කටයුතු වෙනුවෙන් රුපියල් කෝටි 2,200 ක ආධාරයක් ලබාදී තිබෙන බව ඉන්දීය රජය පවසයි.ගතවූ සිවුවසරක කාලයේදී එක් එක් ව්‍යාපෘති ක්‍රියාත්මක කිරීම වෙනුවෙන් මේ ආධාරය ශ්‍රී ලංකාවට ලබාදී තිබෙන අතර අවශ්‍යතා සහ ප්‍රමුඛතා පදනම් කර ගනිමින් එම එක් එක් ව්‍යාපෘති ක්‍රියාත්මක කර තිබෙන බව ශ්‍රී ලංකාවේ ඉන්දීය මහකොමසාරිස් වයි.කේ සිං මහතා ප්‍රකාශ කරයි.මේ යටතේ බහුවිධ ව්‍යාපෘති රැසක් ක්‍රියාත්මක කර තිබෙන අතර නිවාස, අධ්‍යාපන, සෞඛ්‍ය, කෘෂිකර්ම, ධීවර, කර්මාන්ත, අත්කම් හා සංස්කෘතිය සහ අනෙකුත් යටිතල පහසුකම් ආදිය වෙනුවෙන් මේ මුදල් වෙන්කර තිබෙන බවද හෙතෙම පෙන්වා දෙයි.ශ්‍රී ලංකාව සහ ඉන්දියාව අතර අතීතයේ සිට දැඩි සබඳතා පවතින බව සිහිපත් කරන ශ්‍රී ලංකාවේ ඉන්දීය මහකොමසාරිස්වරයා ඉන්දියාවේ මධ්‍ය ප්‍රදේශයේ සාංචිනී බෞද්ධ හා ඉන්දීය අධ්‍යනයන් සඳහා වූ ජාත්‍යන්තර විශ්ව විද්‍යාලයට මුල්ගල තැබීමට ජනාධිපති මහින්ද රාජපක්ෂ මහතා සහභාගිවූ බවද ශ්‍රී ලාංකිකයන් මිලියන තුනකට වැඩි පිරිසක් කපිලවස්තු ධාතූන් වහන්සේ වැඳපුදා ගත් බවද සිහිපත් කරයි.උතුරු පළාතේ අබ්‍යන්තර වශයෙන් අවතැන්වූවන් වෙනුවෙන් ඉන්දීය රජයේ ආධාර මත නිවාස 50,000 ක ව්‍යාපෘතියක් ක්‍රියාත්මක වන අතර නිවාස 1,000 ක් වූ එහි පළමු අදියර සාර්ථකව අවසන් කොට එහි දෙවැනි අදියරද මේ වනවිට ක්‍රියාත්මක කර තිබේ..